Kapstatų ežeras
Toje vietoje, kur dabar Kapstatų ežeras, seniaus buvusi didelė graži lanka. Vieną kartą pačioj šienapjūtėj atėjo pas darbininkus vokietukas ir sako:

– Skubinkitės, skubinkitės: pareis didelis svetys!

Ir taip rodėsi jis žmonėms per visą savaitę ir vis ragino skubintis. Kada žmonės nušienavo tą lanką, užėjo didelis juodas debesis, sustojo prie tos lankos ir nebesijudina iš vietos. Pradėjo kiti kalbėt, kad reikia to debesies įspėti vardą, tada jis iš tos vietos pasitrauks. Na, ir spėjo visi, kas beišmanė. Bet niekas negali jo vardo įspėti. Buvusi viena apyžabalė bobelė. Eina ir eina to debesies veizėti. Veizi, ranką prie akių prisidėjusi, ir sako:

– Kap status!

Kai tik ji ištarė tą žodį, debesis su didele ūžle šniokšle nusileido ant tos lankos, ir pasidarė ežeras.

Tas ežeras už kiek laiko vėl kelsis iš vietos ir eis toliau. Eis per pat Endriejavą. Debesies kampas užklius už bažnyčios varpnyčios, prakiurs ir paskandins visą Endriejavą.

Padavimai
Padavimai apie ežerus